Ego Hugo, Dei gratia Senonensis archiepiscopus, notum omnibus esse volo, et præsentibus et futuris, quod controversia erat inter Theobaldum, decanum, sacerdotem de Tilio et canonicos Deiloci pro decima de terris quas vocant terras Sanctæ-Columbæ, quas Fulco, decanus, emerat et ecclesiæ Deiloci adcensiverat: quæ ante nos delata est et pacificata hoc modo. Canonici pro decima, singulis annis, infra octabas Sancti-Martini, solvent sacerdoti de Tilio unum sextarium frumenti, alterum siliginis, tertium tremesii ad mensuram Senonensem; et quoniam quædam postea acquisivisse dicebantur in eadem decimatione, pacis gratia, donaverunt ecclesiæ Sancti-Martini de Tilio terram Theobaudi quæ sita est ad crucem Vallis-Mauri. Si igitur terræ quas modo canonici possident, ab eis vel a quibuslibet cultæ fuerint, sive incultæ remanserint, decima minui non poterit nec augeri. Sed si ulterius infra permissionem aliquid acquisierint, decimam dabunt secundum consuetudinem terræ. Actum est, anno dominicæ Incarnationis millesimo centesimo sexagesimo quinto; pontificatus autem nostri vigesimo tertio. Et ne hoc in posterum dissolvetur, sigilli nostri authoritate fecimus roborari sub chirographi divisione. Datum per manum Fromundi, notarii.